Puolustusministeri ja Rkp:n puheenjohtaja Carl Haglund oli Ylen puheenjohtajatentin alussa silminnähden kyllästynyt keskusteluun yhteispohjoismaisesta puolustusministerien kannanotosta sekä poliittisten kilpailijoiden arvosteluun asiasta.

Haglund oli myös valmistautunut kyseiseen keskusteluun. Asian noustessa esille hän kaivoi esiin papereita ja alkoi siteerata.

– Venäjän ja länsimaiden suhteet ovat nyt epäluottamuksen leimaamat ja yhteistyön näköalat ovat heikentyneet. Venäjän täsmällisistä tavoitteista ja aikomuksista ei ole varmuutta, mutta suurvaltaidentiteetti ja etupiiriajattelu näyttävät ohjaavan sen toimintaa. Venäjän toiminnan vuoksi koko Euroopan turvallisuusjärjestelmään kohdistuu merkittäviä haasteita, Haglund luki papereitaan.

Hän jatkoi kysymällä ”tiedättekö te, mistä minä äsken luin?”.

– Tietääkö Juha Sipilä, tietääkö Antti Rinne? Haglund haastoi arvostelijoitaan.

– Kyllä mä tiedän, mistä sä puhut. Sä puhut siitä artikkelista, jonka te allekirjoititte porukalla, Antti Rinne (sd.) vastasi.

– No itseasiassa en puhunut, Haglund näpäytti.

– Mä luin siitä yhteisestä ulkomininisteriön katsauksesta, jonka sinä ja minä olemme yhdessä hyväksyneet. Se katsaus, jonka ulkopoliittinen johto on hyväksynyt ja jossa on hyvin identtisiä kirjauksia sen kanssa, mitä meidän artikkelissa oli, Haglund jatkoi.

Haglundin lainaukset olivat peräisin ulkoministeriön helmikuisesta turvallisuuspoliittisesta katsauksesta, jonka presidentti sekä ulko- ja turvallisuuspoliittinen ministerivaliokunta yhdessä hyväksyivät. Myös Rinne on utvan jäsen.

Rinne jatkoi myöhemmin lähetyksessä Haglundin toiminnan arvostelua ja totesi, että puolustusministereiden artikkelissa oli ”paljon muutakin”, siis ulkoministeriön katsauksesta poikkeavaa. Rinne korosti myös, että utvan kokouksessa vain päiviä ennen artikkelin julkaisua Haglund ei tuonut artikkelia tai sen sisältöä mitenkään esiin. Haglund puolestaan korosti, että artikkelista oli kerrottu ulkopoliittisella johdolle jo maaliskuussa eikä sen sisällössä ollut uusia linjauksia.

Etenkin pääministeri Alexander Stubb (kok.) asettui keskustelussa puolustamaan Haglundia eikä nähnyt tämän toiminnassa tai artikkelissa moitittavaa. Myös muun muassa Päivi Räsänen (kd.), Ville Niinistö (vihr.) ja Timo Soini (ps.) korostivat sitä, että artikkelissa ei tehty uusia linjauksia. Myös keskustan Juha Sipilän arvostelu Haglundia kohtaan jäi Rinteen moitteita lievemmäksi.

Tämän artikkelin näkymässä on ilmennyt tekninen ongelma. Kadoksissa ollut sisältö on nyt palautettu pääosin. Pahoittelemme häiriötä.